2024. április 26-án benyújtott kereset – Smart Kid kontra Bizottság
(T-227/24. sz. ügy)
Az eljárás nyelve: lengyel
Felek
Felperes: Smart Kid S.A. (Varsó, Lengyelország) (képviselő: Z. Kiedacz jogtanácsos)
Alperes: Európai Bizottság
Kérelmek
A felperes azt kéri, hogy a Törvényszék:
semmisítse meg az Európai Bizottság előtt az EASE 2023/2923. számon folyamatban lévő ügyben hozott, 2024. február 15-i, C(2024)1118 európai bizottsági határozatot, amely részlegesen elutasította a Smart Kid által 2023. május 17-én benyújtott, nyilvános dokumentumokhoz való hozzáférés iránti kérelmet;
az Európai Bizottságot kötelezze a költségek viselésére.
Jogalapok és fontosabb érvek
Keresete alátámasztása érdekében a felperes két jogalapra hivatkozik.
Az első jogalap azon alapul, hogy az Európai Bizottság megsértette az EUMSZ 15. cikk (3) bekezdését, összefüggésben az 1049/2001 európai parlamenti és tanácsi rendelet1 1. és 2. cikkével, valamint 4. cikke (2) bekezdésének első franciabekezdésével.
A felperes azt állítja, hogy az EUMSZ 15. cikk (3) bekezdése az 1049/2001 európai parlamenti és tanácsi rendelet 1. és 2. cikkével összefüggésben általános jogot biztosít bármely, valamely tagállamban székhellyel rendelkező jogi személy számára az Unió szerveinek dokumentumaihoz való hozzáférésre, az 1049/2001 rendeletben meghatározott, e jog gyakorlására irányadó általános elvekkel és korlátozásokkal összhangban. Az Európai Bizottság megsértette ezt a jogot azáltal, hogy indokolatlanul és helytelenül alkalmazta az 1049/2001 rendelet 4. cikke (2) bekezdésének első franciabekezdésében foglalt kivételt, azaz tévesen hivatkozott a dokumentumok szerzőinek kereskedelmi érdekeire.
A második jogalap azon alapul, hogy a Bizottság megsértette az EUMSZ 296. cikk második bekezdése szerinti indokolási kötelezettséget.
A felperes azt állítja, hogy az EUMSZ 296. cikk második bekezdéséből kitűnik, hogy az uniós intézmények által elfogadott jogi aktusoknak indokolást kell tartalmazniuk. Az indokolást a szóban forgó jogi aktus jellegéhez kell igazítani, és abból világosan és egyértelműen ki kell tűnnie a jogi aktust meghozó intézmény indoklásának. A megtámadott határozat indokolásának módja nagyon megnehezíti a felperes számára az Európai Bizottság eljárása jogszerűségének elemzését.
____________
1 Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet (HL 2001. L 145., 43. o.; magyar nyelvű különkiadás 1. fejezet, 3. kötet, 331. o.).